《题长兴陈朝桧》
宋代·王洋

苍髯石根皴皵肤，夭矫枝干中半枯。有如老人自离立，亭亭不半儿孙扶。

六朝兵戈日相逼，晚向陈隋生道侧。不知何计脱锋铓，三十六中居上策。

临春结绮迷仙处，晋王只半陈船渡。车书从此稍通津，无乃培根偶坚固。

百年已长复百年，邑人说自曾高传。即此儿孙作父祖，只应相对犹依然。

桃叶桃根即零落，独保长年应澹泊。老人果解复婴儿，分我一丸童子药。

作者简介：（1087—1154）宋楚州山阳人，字元渤。王资深子。徽宗宣和六年进士。高宗绍兴初诏试馆职，历秘书省正字、校书郎、守起居舍人，擢知制诰。十年以权发遣吉州换邵武军。洪皓使金归，人无敢过其居，洋独与往来，为人诬告与闻洪皓欺世飞语，以直徽猷阁出知饶州。寓居信州，有荷花水木之趣，因号王南池。善诗文，其诗极意镂刻，文章以温雅见长。有《东牟集》。